स्पोर्ट लिडर्स समिट
नौबुँदे घोषणा जारी गर्दै स्पोर्ट लिडर्स समिट धुलिखेल २०२३ सम्पन्न भएको छ । नेपाल ओलम्पिक कमिटीको आयोजनामा दुई दिन चलेको कार्यक्रमले खेलकुद विकास ऐनको व्यवस्थाअनुसार खेलकुद संस्थाको स्वायत्तताको भावनाअनुसार तीनै तहका सरकारको खेलकुदसम्बन्धी कानुन तथा नियमहरूलाई एकरूपता ल्याउन पहल गर्ने, ओलम्पिक अभियानलाई खेलकुदसँग सम्बन्धित सबै पक्षसँग समन्वय गरेर व्यापक बनाउने र खेलकुदको वर्गीकरण गरेर राष्ट्रिय प्राथमिकता निर्धारण गर्ने प्रतिबद्धता जनाएको छ ।
काठमाडौँ — नौबुँदे घोषणा जारी गर्दै स्पोर्ट लिडर्स समिट धुलिखेल २०२३ सम्पन्न भएको छ । नेपाल ओलम्पिक कमिटीको आयोजनामा दुई दिन चलेको कार्यक्रमले खेलकुद विकास ऐनको व्यवस्थाअनुसार खेलकुद संस्थाको स्वायत्तताको भावनाअनुसार तीनै तहका सरकारको खेलकुदसम्बन्धी कानुन तथा नियमहरूलाई एकरूपता ल्याउन पहल गर्ने, ओलम्पिक अभियानलाई खेलकुदसँग सम्बन्धित सबै पक्षसँग समन्वय गरेर व्यापक बनाउने र खेलकुदको वर्गीकरण गरेर राष्ट्रिय प्राथमिकता निर्धारण गर्ने प्रतिबद्धता जनाएको छ ।यस्तै प्रदेश र स्थानीय तहले पनि राष्ट्रिय प्राथमिकताका आधारमा आ–आफ्नो प्राथमिकता निर्धारण गरेर खेलकुदको समग्र विकास गर्ने, नेपाली खेलकुदमा लैंगिक समानताका लागि पहल गर्ने तथा यौन उत्पीडन, खेलकुदमा हिंसा र सट्टेबाजी निरुत्साहित गर्ने नीति अपनाउने, खेलको प्राथमिकताअनुसार आधारभूत तहदेखि राष्ट्रियस्तरसम्मको खेलाडी, प्रशिक्षक र व्यवस्थापकको तालिम तथा स्तर उन्नतिका लागि माग गर्ने, संघीय, प्रदेश र स्थानीयस्तरका विभिन्न खेलका प्रकृतिअनुसारका पूर्वाधार निर्माण गर्न तीनै तहका सरकारसँग माग गर्ने पनि भनेको छ ।खेलकुदको स्तरोन्नतिका लागि प्रदेश तथा केन्द्रमा खेलकुद प्रशिक्षण प्रतिष्ठान (स्पोर्ट्स एकेडेमी) स्थापनाका साथै केन्द्रीयस्तरमा ओलम्पिक एकेडेमी स्थापनाका लागि सरकारसँग माग गर्ने र नेपाली खेलकुदलाई प्रतिबन्धित औषधि (डोपिङ) बाट मुक्त गर्न पहल गर्ने पनि प्रतिबद्धता जनाएको छ । कार्यक्रममा नेपाली खेलकुदको नेतृत्वमा रहेका प्रदेश खेलकुद सदस्य सचिव, विभिन्न संघका अध्यक्षसँगै खेल पत्रकारको उपस्थिति थियो ।कार्यक्रमका अवसरमा कमिटीका अध्यक्ष जीवनराम श्रेष्ठले खेलकुदको प्राथमिकता, लोकभक्त राणाले खेलकुद ऐन २०७८ र खेल कानुन, तिलोत्तमा कँडेल बस्यालले खेल भौतिक पूर्वाधार, इन्द्र गुरुङले खेलकुद र मनोविज्ञान तथा सरोजकृष्ण श्रेष्ठले खेल चिकित्सा र एन्टी डोपिङबारे कार्यपत्र प्रस्तुत गरे । यस्तै गोविनाथ सिभाराजाले खेलकुदमा सुरक्षा, युजनी लीले खेलाडी, प्रशिक्षक र व्यवस्थापकलाई चाहिने प्रशिक्षण तथा शेख हयात अल खालिफाले लैंगिक समानताबारे कार्यपत्र प्रस्तुत गरे । 